Крывяліцк

Крывяліцк (, ) — былая вёска ў Краснапольскім раёне Магілёўскай вобласці. Уваходзіла ў склад Сідараўскага сельсавета. Размешчана за 23 км на паўднёвы захад ад Краснаполля, 132 км ад Магілёва, 74 км ад чыгуначнай станцыі Камунары на лініі Крычаў—Сураж (Расія). Транспартныя сувязі па мясцовай дарозе і далей па шашы на Краснаполле.

 Геаграфія 
Рэльеф раўнінны. На паўднёвым захадзе і поўначы межавала з лесам. У цэнтры і на ўсход — 2 сажалкі.

 Гісторыя 

 Пад уладай Расійскай імперыі 
У 1858 годзе вёска Крывяніцк, уласнасць памешчыка.

У 1880 годзе частка вяскоўцаў займалася сталярным і кравецкім промысламі. Мелася школа граматы. У 1897 годзе вёска Крывялецк (яна ж Гарцуеўка) у Наваельненскай воласці Чэрыкаўскага павета Магілёўскай губерні. У 1903 годзе адкрыта школа, у якой у 1905 годзе навучалася 48 хлопчыкаў і 12 дзяўчынак.

 Найноўшы час 
У 1909 годзе працавалі 2 ветракі. У 1925 годзе дзейнічала працоўная школа 1-й ступені, у якой было 59 вучняў, бібліятэка, хата-чытальня. У 1930-я г. вяскоўцы ўступілі ў калгас.

У Вялікую Айчынную вайну з жніўня 1941 года да 2 кастрычніка 1943 года акупіравана нямецка-фашысцкімі захопнікамі. 40 вяскоўцаў змагаліся на фронце, 7 — у партызанскіх атрадах, 21 з іх загінулі. У 1986 годзе ў складзе калгаса імя Жданава (цэнтр — былая в. Карма-Пайкі).

Пасля катастрофы на Чарнобыльскай атамнай электрастанцыі 1986 года вёска адселена ў сувязі з радыяцыйным забруджаннем.

Уваходзіла ў склад Наваельненскага сельсавета. З 31 студзеня 1992 года ў складзе Сідараўскага сельсавета.

Ліквідаваная ў 2006 годзе.

 Планіроўка 
Складалася з просталінейнай вуліцы, арыентаванай з паўднёвага захаду на паўночны ўсход, ад канцоў якой адыходзілі перпендыкулярныя кароткія просталінейныя вуліцы, на паўднёва-ўсходняй ускраіне быў вытворчы сектар.

 Насельніцтва 
 XIX стагоддзе:
 1858 — 23 двары, 206 жыхароў.
 1880 — 38 двароў, 336 жыхароў.
 XX стагоддзе:
 1909 — 90 двароў, 629 жыхароў.
 1926 — 91 двор, 598 жыхароў.
 1986 — 39 гаспадарак, 83 жыхары.

 Вядомыя асобы 
 Андрэй Якаўлевіч Сцефаненка (1900—1957) — беларускі геолаг і гідролаг.

 Літаратура 


 Спасылкі 

Катэгорыя:Зніклі ў 2006 годзе